**ΚΑΛΕΣΜΑ ΓΙΑ ΠΛΑΤΙΑ ΣΥΣΚΕΨΗ – ΣΥΝΤΟΝΙΣΜΟ ΔΡΑΣΗΣ**

**ΣΩΜΑΤΕΙΩΝ – ΣΥΛΛΟΓΩΝ- ΜΑΖΙΚΩΝ ΦΟΡΕΩΝ ΠΕΙΡΑΙΑ**

**ΤΕΤΑΡΤΗ 12 ΟΚΤΩΒΡΗ 19:30 ΣΤΗΝ ΠΛΑΤΕΙΑ ΚΟΡΑΗ**

**Κάνουμε πλατύ κάλεσμα συμμετοχής σε όλα τα σωματεία εργαζομένων, τους αυτοαπασχολούμενους, τις Ενώσεις και τους συλλόγους Γονέων και κηδεμόνων, τους πολιτιστικούς και αθλητικούς συλλόγους του Πειραιά,**

**Κάνουμε πλατύ κάλεσμα συμμετοχής σε ΟΛΟΥΣ τους εργαζόμενους και τις εργαζόμενες, τους αυτοαπασχολούμενους -ες, τους νέους και τις νέες του Πειραιά, τους συνταξιούχους, τις γυναίκες**

**ΓΙΑ ΚΟΙΝΟ ΚΑΙ ΣΥΝΤΟΝΙΣΜΕΝΟ ΑΓΩΝΑ**

Ενάντια:

* στη λαίλαπα της ακρίβειας στο ρεύμα, τα καύσιμα και τα βασικά είδη διαβίωσης
* στην οικονομική αιμορραγία των νοικοκυριών μας, στην φοροληστεία του λιγοστού εισοδήματος την ώρα που τα αφεντικά και οι επιχειρήσεις κερδίζουν από τον ιδρώτα μας
* στις τεράστιες ελλείψεις και τα κενά σε εκπαιδευτικούς στα σχολεία που πηγαίνουν τα παιδιά μας, στα απαρχαιωμένα σχολικά κτίρια, τα νηπιαγωγεία σε κοντέινερ και τα πανάκριβα τροφεία στους παιδικούς σταθμούς
* στις τεράστιες ελλείψεις σε αθλητικά κέντρα που αθλείται η νεολαία της πόλης μας και οι αθλητικοί σύλλογοι του Πειραιά
* στην τεράστια υποστελέχωση των δομών πρωτοβάθμιας φροντίδας υγείας, και στα νοσοκομεία Τζάνειο και Μεταξά
* στους σχεδιασμούς του κράτους και των επιχειρηματιών που συνθλίβουν τα δικαιώματά μας στην ποιότητα ζωής, στους ελεύθερους χώρους και χώρους πρασίνου, την ίδια στιγμή που δίνονται τεράστια κονδύλια για «φαραωνικά» έργα όπως ο πύργος του Πειραιά

**Κουπόνια για το ρεύμα –  κουπόνια για φαΐ**

**Σε λίγο θα μας δώσουν κουπόνια για ζωή**

Οι προκλητικές δηλώσεις υπουργών της κυβέρνησης ότι «όποιος δεν προσαρμόζεται πεθαίνει...» πρέπει να πάρουν απάντηση! Έχουμε πληρώσει ήδη πολλά, δεν πάει άλλο! Δεν θα ξεπαγιάσουμε εμείς και οι οικογένειές μας, δεν θα πεινάσουμε για να ζεσταίνουν τα κέρδη τους οι λίγοι. Δεν θα ανεχτούμε άλλο να θυσιάζονται οι ανάγκες μας και των παιδιών μας σε παιδεία, υγεία, αθλητισμό για να βρίσκουν φοροαπαλλαγές και ζεστό κρατικό χρήμα οι εφοπλιστές, οι ενεργειακοί όμιλοι και οι βιομήχανοι.

**Καμία αναμονή και ανοχή στην αντιλαϊκή πολιτική και τους “σωτήρες” που μας υπόσχονται ξανά προεκλογικά λύσεις στα προβλήματά μας.** Η οργή μας, η αγανάκτηση να γίνουν **κοινός αγώνας όλων μας για να ανασάνει ο λαός, για να μη σφίξουμε και άλλο το ζωνάρι**.

Αυτή είναι άλλωστε η πείρα από τους μεγάλους αγώνες που δόθηκαν τους προηγούμενους μήνες σε COSCO, στην Ε-food, στη ΛΑΡΚΟ, στα Λιπάσματα και στα Πετρέλαια της Καβάλας, στους Οικοδόμους, στην Μαλαματίνα, που δείχνουν το δρόμο που πρέπει να ακολουθήσουμε.

**Μόνο η δική μας αγωνιστική δράση, η ανάπτυξη της αλληλεγγύης, η οργάνωσή μας μπορούν να δώσουν διέξοδο από τα προβλήματα, ανάσα για τις διεκδικήσεις μας και τη ζωή μας!**

**Δεν «προσαρμοζόμαστε»! Αγωνιζόμαστε για να ζήσουμε!**

**Διεκδικούμε:**

* Γενναία μείωση και πλαφόν στην τιμή του ηλεκτρικού ρεύματος και του φυσικού αερίου.
* Κατάργηση του Ειδικού Φόρου Κατανάλωσης και του ΦΠΑ σε πετρέλαιο, βενζίνη, φυσικό αέριο και ηλεκτρική ενέργεια.
* Γενναία μείωση και πλαφόν στις τιμές στα βασικά είδη πλατιάς κατανάλωσης, όπως διατροφής (π.χ. γάλα, άλευρα, έλαια, λίπη), ένδυσης κ.ο.κ.
* Κατάργηση του ΦΠΑ στα βασικά είδη πλατιάς λαϊκής κατανάλωσης.
* Κανένα εργατικό και λαϊκό σπίτι χωρίς ρεύμα, νερό, τηλέφωνο. Διαγραφή χρεών για τα εργατικά – λαϊκά νοικοκυριά και τους επαγγελματίες
* Διεύρυνση των κριτηρίων ένταξης στο Κοινωνικό Οικιακό Τιμολόγιο και στο επίδομα θέρμανσης, αύξηση του οικογενειακού εισοδηματικού κριτηρίου στα **30.000 ευρώ**.
* Επαναφορά των δωρεάν δρομολογίων στις αστικές συγκοινωνίες για τους εργαζόμενους κατά την έναρξη και τη λήξη των βαρδιών, μείωση της τιμής του εισιτηρίου στα ΜΜΜ κατά **50%**. Δωρεάν μετακινήσεις για μαθητές, φοιτητές, ανέργους, ΑμεΑ και συνταξιούχους
* Επιδότηση ενοικίου για εργατικά – λαϊκά νοικοκυριά, φοιτητές και μικρές επιχειρήσεις, διεύρυνση των κριτηρίων ένταξης και αύξηση της επιδότησης.
* Κατάργηση του ΕΝΦΙΑ για τα εργατικά – λαϊκά νοικοκυριά.
* Κατάργηση του τέλους επιτηδεύματος για τους επαγγελματίες
* Αφορολόγητο στα **12.000 ευρώ**, προσαυξημένο κατά **3.000 ευρώ** για κάθε παιδί
* Διαγραφή χρεών σε τράπεζες και εφορία.

**Δυναμώνουμε τους αγώνες μας, καλούμε σε συζήτηση για να προετοιμάζουμε κοινές παρεμβάσεις και πρωτοβουλίες το επόμενο διάστημα!**

* **Να γίνει ένα μεγάλο συλλαλητήριο την Τρίτη 18 Οκτωβρίου, στις 19:00 στο Πασαλιμάνι, που θα ακουστεί δυνατά η φωνή μας και τα αιτήματά μας!**
* **Στις 9 Νοέμβρη, μέρα Πανελλαδικής Πανεργατικής Απεργίας, να «νεκρώσουν» οι χώροι δουλειάς του Πειραιά, να πλημμυρίσει στην απεργιακή συγκέντρωση η πλατεία Καραϊσκάκη, στις 11:00, με χιλιάδες εργαζόμενους-ες και αυτοαπασχολούμενους – ες, λαό και νεολαία!**

**ΟΙ ΔΙΟΙΚΗΣΕΙΣ ΤΩΝ ΣΩΜΑΤΕΙΩΝ**

**● ΠΑΝΕΛΛΗΝΙΑ ΕΝΩΣΗ ΜΗΧΑΝΙΚΩΝ ΕΜΠΟΡΙΚΟΥ ΝΑΥΤΙΚΟΥ**

**● ΠΑΝΕΛΛΗΝΙΑ ΕΝΩΣΗ ΚΑΤΩΤΕΡΩΝ ΠΛΗΡΩΜΑΤΩΝ ΜΗΧΑΝΗΣ Ε.Ν.**

 **«Ο ΣΤΕΦΕΝΣΩΝ»**

**● ΠΑΝΕΛΛΗΝΙΑ ΕΠΑΓΓΕΛΜΑΤΙΚΗ ΕΝΩΣΗ ΜΑΓΕΙΡΩΝ Ε.Ν**

**06 Οκτώβρη 2022**